Is Dit Noag Se Ark? Die Durupinar-Terrein In Turkye Weer Eens Ondersoek Nadat 3D-Skanderings Tekens Van 'n Boot Toon - Joy! Digital
Is Dit Noag Se Ark? Die Durupinar-Terrein In Turkye Weer Eens Ondersoek Nadat 3D-Skanderings Tekens Van 'n Boot Toon
Die "Arkjagter", Andrew Jones, glo dat hy Noag se ark gevind het. Volgens die U.S. Sun toon 3D-skanderings die bouwerk van 'n groot bootagtige struktuur wat in die Tendürek-berg verborge is. Navorsers dink dat dit die ark kan wees, na aanleiding van die vorm, grootte en ligging. Die span samel geld in vir verdere navorsing.
Mense soek eeue lank al na oorblyfsels van Noag se ark. Dit sou 'n bewys wees van die Bybelverhaal soos beskryf in Genesis. Wat volgens geoloë bloot 'n ongewone rotsvormasie in die berg in Turkye is, trek jare lank reeds navorsers soos Jones se aandag.
"Dit is nie wat jy verwag as jy die berg of die foto's sien nie. Dit lyk net soos 'n stuk rots. Jy verwag nie dat iets verborge is nie," het Jones gesê. "Maar uit die skanderings kan jy sien dat dit moontlik die ark is. Dit lyk asof ons te doen het met 'n mensgemaakte boot wat ooreenstem met die eienskappe en afmetings van die ark soos beskryf in die Bybel."
Jones hoop dat hy toestemming sal kry om opgrawings te doen en uit te vind of dit werklik Noag se ark kan wees. Die span navorsers samel geld in om die navorsing voort te sit en moontlik met opgrawings te begin. Hulle benodig ongeveer 75 000 euro vir die volgende stappe in die ondersoek.
Volgens Jones is die ligging gunstig en die afmetings baie soortgelyk aan die afmetings soos in die Bybel verskaf. Volgens die Bybel sou die ark 300 el lank, 50 el breed en 30 el hoog wees. Een el is ongeveer 45 cm, wat beteken dat die ark 135 meter lank, 22 meter breed en 13 meter hoog moes wees.
In Genesis is die berge van Ararat in oostelike Turkye die gebied waar Noag se ark tot rus gekom het ná die sondvloed – moontlik naby die berg, Tendürek.
Die terrein is oorspronklik in 1959 deur die Turkse weermagkaptein, Ilhan Durupinar, ontdek wat die bootvormige struiktuur opgemerk het in lugfoto's van die gebied wat deur die weermag geneem is.
Die Durupinar-terrein is later persoonlik in die 1970's tot 1990's deur die omstrede navorser, Ron Wyatt , besoek. Sy bevindings ten gunste daarvan dat die terrein Noag se ark bevat, het veroorsaak dat ander navorsers, argeoloë en wetenskaplikes die formasie ondersoek het.
Die nuwe span hoop om meer skanderings op die terrein uit te voer, om daar te boor en dan opgrawings te doen.